L'Ordre del Departament de Política Territorial i Obres Públiques de 16 de maig de 1997, per la qual es modifica l'Ordre de 25 de febrer de 1993, d'actualització de la percepció mínima aplicable als viatgers desproveïts del corresponent bitllet en diversos mitjans de transport terrestre de competència de la Generalitat de Catalunya, fixa en 5.000 ptes. la percepció mínima esmentada, d'aplicació en les línies de Ferrocarrils de la Generalitat de Catalunya, en les del Ferrocarril Metropolità de Barcelona, SA, en els funiculars de servei públic a Catalunya i en els serveis públics regulars de transport de viatgers i viatgeres per carretera de competència de la Generalitat de Catalunya.
Atès el temps transcorregut des de la publicació de l'Ordre citada s'escau actualitzar, d'acord amb l'evolució de l'índex de preus al consum en aquest període, l'import de la percepció mínima que han de satisfer els viatgers i viatgeres que utilitzen aquests mitjans de transport sense el bitllet o títol de transport vàlid pel trajecte corresponent.
Així mateix, la implantació de l'euro a partir de l'1 de gener de 2002 fa necessari fixar l'import corresponent en aquesta unitat monetària, sens perjudici de determinar també la seva equivalència en pessetes per al període de coexistència d'ambdues monedes.
Es fixa en 40 euros la percepció mínima aplicable a les persones usuàries que viatgin desproveïdes del corresponent bitllet o títol de transport vàlid per al trajecte que realitzen en les línies dels Ferrocarrils de la Generalitat de Catalunya, en les del Ferrocarril Metropolità de Barcelona, SA, i en els funiculars de servei públic a Catalunya.
Les persones usuàries dels serveis públics regulars de transport de viatgers i viatgeres per carretera de competència de la Generalitat que no vagin proveïdes del bitllet o títol de transport vàlid per al trajecte que realitzin, a més d'abonar l'import corresponent al trajecte més llarg, hauran de satisfer la percepció mínima de 40 euros.
Als viatgers i viatgeres que incorrin en un dels supòsits previstos en els articles anteriors i facin efectiva immediatament la percepció mínima establerta se'ls aplicarà una reducció del 50% sobre el seu import.
Aquestes quanties s'estableixen sens perjudici de l'aplicació del corresponent procediment sancionador, quan l'actuació de la persona usuària sigui constitutiva d'infracció administrativa d'acord amb la normativa de transport aplicable.
Els i les agents ferroviaris, com a agents de l'autoritat en l'exercici de les seves funcions, quan hi hagi negativa a satisfer l'import de la percepció mínima o a identificar-se adientment, podran requerir a la persona usuària desproveïda del corresponent títol de transport vàlid per al trajecte que realitza que abandoni el ferrocarril en la següent estació o baixador.
Pel període comprés entre l'1 de gener i el 28 de febrer de 2002, de coexistència de les dues unitats monetàries, l'euro i la pesseta, l'import de la percepció mínima establert en aquesta Ordre es fixa en 6.655 ptes.
Queden derogades les ordres del Departament de Política Territorial i Obres Públiques de 25 de febrer de 1993, d'actualització de la percepció mínima aplicable als viatgers desproveïts del corresponent bitllet en diversos mitjans de transport terrestre de competència de la Generalitat de Catalunya, i de 16 de maig de 1997, per la qual es modifica l'Ordre de 25 de febrer de 1993, d'actualització de la percepció mínima aplicable als viatgers desproveïts del corresponent bitllet en diversos mitjans de transport terrestre de competència de la Generalitat de Catalunya.
Aquesta Ordre entra en vigor l'1 de gener de 2002.
Barcelona, 21 de desembre de 2001